蝦蟆
作者：洪芻
朝代：宋

paragraphs: 動物類含血，蝦蟆獨無之。
雙目但瞠也，一腹亦皤其。
龍變或托體，魚腹睹幽姿。
罕見三足蟾，詎減六眸龜。
向來奏贋瑞，背負輪囷芝。
坐謾皆下吏，膠車等兒嬉。
雖蒙黄金擲，荆卿空爾爲。
或以白玉琢，形模妙工倕。
咄爾百醜質，詎辱五鼎脂。
浪號土底犧，雄誇水中雞。
何足汙帝箸，但可充蛇饑。
作意一池鳴，和我五字詩。